**Συνεδρίαση Επιτροπής για το Μέλλον του Δικηγορικού Επαγγέλματος και των Νομικών Υπηρεσιών (Βιέννη 27.2.2019)**

**Συμμετέχοντες: Παναγιώτης Περάκης, Νικόλαος Β. Κουτκιάς (Ελληνική Αντιπροσωπεία/Δ.Σ.Α)**

**…….....................................................................................**

Συνεδρίασε στη Βιέννη την Τετάρτη 27.2.2019 η Επιτροπή του CCBE για το Μέλλον του Δικηγορικού Επαγγέλματος και των Νομικών Υπηρεσιών (Future of the Legal Profession and Legal Services Committee). Στη συνεδρίαση από ελληνικής πλευράς συμμετείχε ο Παναγιώτης Περάκης και ο Νικόλαος Κουτκιάς, μέλη της Ελληνικής Αντιπροσωπείας (ΔΣΑ).

Τα σπουδαιότερα σημεία της συνεδρίασης ήταν τα ακόλουθα:

**1. Απολογισμός/αξιολόγηση από τη διεξαγωγή στη Lille, την 30.11.2018, του συνεδρίου “Artificial Intelligence – Human Justice”**

Τα μέλη της Επιτροπής ασχολήθηκαν κατ΄ αρχήν με την αξιολόγηση του παραπάνω συνεδρίου (για τα συμπεράσματα του οποίου βλ. προηγούμενο σχετικό ενημερωτικό σημείωμα). Όλοι συμφώνησαν ότι τόσο σε επίπεδο αριθμού συμμετεχόντων (άνω των 400) όσο και σε επίπεδο ποιότητας των ομιλιών και συζητήσεων που έλαβαν χώρα, η διεξαγωγή του συνεδρίου αυτού κρίνεται ως απόλυτα πετυχημένη, χάρις βεβαίως και στη συνεργασία του Πανεπιστημίου της Lille, που είχε αναλάβει το βασικό βάρος της διοργάνωσης. Ειδική συζήτηση έγινε για τα αποτελέσματα του ερωτηματολογίου που παρουσίασε στο συνέδριο η AIJA (International Association of Young Lawyers), στα οποία κάθε ενδιαφερόμενος μπορεί να ανατρέξει στον παρακάτω σύνδεσμο: <https://www.ccbe.eu/fileadmin/speciality_distribution/restricted/documents/Committees_-_Working_Groups/2019/Future/20190227_Future/2-2_AIJA-CCBE-Future-of-the-Legal-Profession-survey_2018_summary.pdf>

**2. Τεχνητή νοημοσύνη και δικηγορικό επάγγελμα**

Στη συνέχεια αναπτύχθηκε ο προβληματισμός μεταξύ των μελών της Επιτροπής περί του αν θα ήταν σκόπιμο το CCBE να προχωρήσει στη δημιουργία μιας ειδικής Ομάδας Εργασίας με αντικείμενο να προβεί σ’ έναν προσδιορισμό αφενός των εννοιολογικών και τεχνικών χαρακτηριστικών της τεχνητής νοημοσύνης και, αφετέρου, των βασικών αρχών που, από τη σκοπιά του δικηγορικού επαγγέλματος, θα πρέπει να τη διέπουν τη χρήση της, ιδίως στο πλαίσιο απονομής της Δικαιοσύνης. Μεταξύ αυτών, λ.χ., θεμελιώδες πρωτίστως θα ήταν ότι οι άνθρωποι διατηρούν πάντοτε την εξουσία ν’ αποφασίζουν (εκείνοι και όχι οι μηχανές), καθώς και ότι σε κάθε περίπτωση χρήσης συστήματος τεχνητής νοημοσύνης, όλες οι πλευρές (ήτοι, όλοι οι διάδικοι, όπως εκπροσωπούνται) θα πρέπει να έχουν δικαίωμα πρόσβασης σ΄ αυτό, όπως ακριβώς και ο δικαστής.

Αποφασίστηκε να προταθεί στο Προεδρείο του CCBE η ίδρυση μιας τέτοιας Ομάδας Εργασίας, στην οποία να συμμετέχουν 1-2 μέλη από κάθε Επιτροπή της οποίας το αντικείμενο σχετίζεται με το ζήτημα (ήτοι, από την παρούσα Επιτροπή, από την Επιτροπή IT Law, από την Επιτροπή Access to Justice κλπ).

Πέραν αυτού, αναπτύχθηκε ο προβληματισμός σχετικά με το αν η χρήση της τεχνητής νοημοσύνης στο επάγγελμά μας συνιστά απλώς την τεχνική πλευρά της επαγγελματικής μας δραστηριότητας ή αν αποκτά αυτοτελές περιεχόμενο και φυσιογνωμία, ως κάτι ξεχωριστό, διαμορφώνοντας εντελώς νέες συνθήκες, ουσιαστικά μια νέα επιστήμη, τη νομική τεχνολογία. Οι σχέσεις μεταξύ τεχνολογίας και, ειδικότερα, τεχνητής νοημοσύνης και δικηγορικού επαγγέλματος, ενόψει των πρακτικών επιπτώσεων που μπορούν να έχουν στην επαγγελματική ζωή των δικηγόρων, πρέπει ν’ απασχολήσει τα συλλογικά όργανα των δικηγόρων κάθε χώρας, τα οποία πρέπει ν’ ασχοληθούν με το ζήτημα και να οριοθετήσουν τα βήματα, τις αρχές και τον τρόπο προσέγγισης της τεχνητής νοημοσύνης. Το θέμα αυτό έχει τεθεί και στο Δικηγορικό Συνέδριο των Σερρών, ώστε, σύμφωνα με τις σχετικές συζητήσεις και, ενδεχομένως, αποφάσεις, εν συνεχεία η Αντιπροσωπεία μας να διατυπώσει την επίσημη εθνική θέση.

**3.** Κατά τα λοιπά υπήρξε ενημέρωση για τις τελευταίες εξελίξεις και η έγκριση του Πλάνου Εργασίας της Επιτροπής για το 2019.

 **Για την Ελληνική Αντιπροσωπεία**

 **Παναγιώτης Περάκης - Νικόλαος Κουτκιάς**